Jag-alliansie wil gevaarlike wanbegrippe hokslaan  Foto ter illustrasie. (Foto: klimkin, Pixabay) ‘n Groep organisasies wat in die jagbedryf betrokke is, het onlangs bymekaargekom om die koalisie vir volhoubare gebruik vir Suider Afrika (SUCo-SA) te stig. “Ons stigterslede is geweldig trots om ŉ splinternuwe organisasie bekend te stel wat ŉ nuwe benadering tot ʼn gevaarlike bedreiging vir ons bedryf gaan volg,” sê dr. Herman Els, voorsiter van SUCo-SA. Volgens dié organisasie is die uitgangspunt om die toekoms van biodiversiteit en die mensdom se beskermende rol daarin te verseker, maar het hy ook die taak op homself geneem om bedrieglike persepsies oor die bedryf te beveg. “Modernistiese neigings wat met onkunde en verkeerde inligting gekombineer word verskil heeltemal van wat bewaring deur volhoubare benutting regtig beteken,” sê hy. “Hoewel die samelewing begin erken dat plastiekbesoedeling in ons oseane ʼn verwoestende uitwerking het, besef ons nie dat die plastiekafhanklikheid van ŉ welgestelde, gevorderde en verstedelike samelewing, wat van die natuurlike en onontwikkelde wêreld verwyder is, nog meer omvattend en potensieel verwoestend is nie.” Els sê verder dat ŉ betreurenswaardige neiging stadig met die aanvang van die nywerheidsrevolusie begin het en veral in die afgelope aantal jare met die vinnige, kubergedrewe lewenstylveranderings toegeneem het. “Dit het die tipiese en veral ‘Westerse’ stedeling heeltemal in ʼn stryd geplaas met die feit dat die mensdom maar net een spesie op die planeet is waar biodiversiteit oor millennia ontwikkel het om volledig geïntegreer te word. “Die ‘circle of life’, wat so verkeerdelik in ŉ gewilde Disney-fliek voorgehou word, het nooit ontwikkel om die menslike spesie buite rekening te laat nie. Dit is egter presies wat die anti-verbruikers en veral diereregte-aktiviste met hulle vreemde leerstellings in die kele van ŉ goedgelowige publiek probeer afdruk. Ons is nie net waarnemers van die lewe op hierdie planeet nie – soos ʼn kind wat vir ʼn goudvissie in sy bak kyk nie. “Ons is, en was altyd bedoel om ons plek in die kring van die lewe in te neem en elke poging om ons daaruit te sluit sal ʼn verwoestende uitwerking op die biodiversiteit van die planeet hê. Daarbenewens sal dit negatief op die psige van die mensdom inwerk wat ʼn sterk behoefte het om tot die natuurlike orde te behoort. SUCo-SA het gesê hy sal met enige persoon of organisasie saamwerk, waar en hoe dit ook al sal help om sy saak te bevorder. Die koalisie se doelstellings word in die kernverklarings uit sy grondwet saamgevat: SUCo-SA sê hy sal poog om ander eendersdenkende organisasies regoor Suider-Afrika in te sluit, mits hulle belange by wildlewe, marinehulpbronne, plante, bioprospektering of gemeenskap- en tradisionele gebruike het. SUCo-SA het ŉ gesamentlike ledetal van meer as 70 000. Die stigterorganisasies van SUCo-SA met hulle verteenwoordigende, uitvoerende lede is die: Konfederasie van jagverenigings van Suid-Afrika (CHASA) met Stephen Palos as ondervoorsitter Nasionale jag- en skietverenigings (Natshoot) met Herman Els as voorsitter Professionele jagtersvereniging van Suid-Afrika (PHASA) met Dries van Coller as sekretaris-generaal Suid-Afrikaanse valkejagvereniging (SAFA) Suid-Afrikaanse roofdiervereniging (SAPA) Suid-Afrikaanse taksidermie en leerlooiery-verenging (SATTA) Suid-Afrikaanse voëljagvereniging True Green Alliance (TGA) met Ron Thomson as uitvoerende lid en Wildbedryf Suid-Afrika (WRSA)